АҞӘА, нанҳәа 16 — Sputnik. Аахыҵ Уаԥстәыла Акадеттә школ аҵаҩцәа ареспублика ирнаҭаз афинанстә цхыраарала Аԥсныҟа жәамш ҳәа ԥсшьара иааит. Абри атәы аанацҳауеит Sputnik Южная Осетия арратә пресс-маҵзуҩы Инга Чехоева лажәақәа ҵаҵӷәыс иҟаҵаны.
Аахыҵ Уаԥстәылантәи Аԥсныҟа ԥсшьара иааит аҵараҟны алҵшәа бзиақәа аазырԥшыз, ареспубликатә олимпиадақәа рҟны аиааира згаз ахәыҷқәа еиҭымцәа.
"Акурсантцәа рзы еиҿкаахоит аныҟәарақәа. Асасцәа рҭаараны иҟоуп: Аботаникатә баҳча, Амҳаџьырцәа рбаҟа, Афонтәи аҳаԥы, аӡиа Риҵа", - лҳәоит Чехоева.
Акурсантцәа мҩаԥылгоит Акадеттә школ ааӡаратә усуразы аҟәша аиҳабы Неиа Цховребова, ахәыҷқәа ирхылаԥшуа амедицинатә усзуҩы.
Ахәыҷқәа рыԥсшьара еиҿкаауп Аахыҵ Уаԥстәыла Атәылахьчара аминистрра аԥаразоужьрала.